  Майя Бывальцева Нырысь-валысь чакланъёсъя Удмуртиын тудвулэн тужгес лек вакытэз 25–30 оштолэзе луоз. Россиысь МЧС-лэн элькунъя валтӥсь управлениезлэн кивалтӥсез Пётр Фомин вылэ чӧлскыса, со сярысь ивортэ удысэтлэн пресс-службаез. Удмуртиысь шуръёсын ву ӝутске. Тужгес трослы Вало шурын — 86 сантиметрозь. Ваньмыз пичи шуръёс усьтӥськизы ни, чакланъёсъя, шор ёросъёсын шуръёс 15-тӥ оштолэзёзь усьтӥськозы, 20-тӥ оштолэзьлы — уйпалан. Пётр Фоминлэн верамезъя, тулыс ву ӝутскон шорлыдын азьвыл аръёсы кадь луоз. Россиысь МЧС-лэн элькунъя валтӥсь управлениез 60 улон интыосысь югдурез чакласа возе, отын ву шуак ӝутскемен сэрен шугъяськонъёс кылдыны быгатозы. Тодэ вайытом, Вавож ёросын Вало шур вамен выж ву улэ шедиз. Гуляй гуртэ Какмож черкогурт пыр мыныны луэ. Удмуртиысь мукет шуръёсын таӵе югдур:  — Сарапулын Кам шурын йӧ вылын ву; Эграын Лоза шурын ву йӧ вылтӥ бызе; — Чупчи шурын (Полом черкогуртын) йӧ ӝутскемын; — Глазкарын Чупчи шурын йӧ пилиськылэмын; — Сива шурын йӧ интыен-интыен шунамын; — Нылга шурын ярдур кузя йӧ кылемын на; — Гракысь Адам шурын ярдур кузя йӧ кылемын; — Ижкарын Поӟым шурын йӧэз ӧвӧл ни. Югдурез чаклан вылысь 11 стационарной но 5 огдырлы гидропостъёс кылдытэмын. Тудвуэн герӟаськем шимучыръёс дыръя ӝог юрттэт сётон вылысь 6 сюрслэсь трос адямилэсь но 1 сюрс 500 техникалэсь группировка кылдытэмын, 200 пыжъёс но 8 беспилотникъёс дасямын. Тегъёс: Ижкар МЧС Удмуртия тудву шуръёс  